15. schôdza NR SR - 9.deň - B. popoludní
Dátum: 2024-06-25
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

90. Vážené dámy poslankyne, vážení páni poslanci, je hanba a je absurdné, že chcete z postu funkcie predsedu výboru pre kontrolu SIS odvolať poslankyňu Máriu Kolíkovú. Vy vlastne podstate ani neviete, prečo ju idete odvolať. Dôvod, ktorý uvádzate v odôvodnení, je absolútne vymyslený. To nie je dôvod, takisto ako nie je dôvod, prečo chcete odvolať pána Michala Šipoša, ktorého ste neodvolali len preto, že tu nebol predkladateľ, tak ten bod prepadol. Vy ich vlastne chcete odvolať kvôli pomste. Vy ste sa už vyjadrili a chcete sa pomstiť absolútne každému. Pomsta to je to, čo momentálne charakterizuje vaše volebné obdobie. Chceli ste sa pomstiť Danielovi Lipšicovi. Počuli sme nahrávky z pytliackej chaty, kde ste hovorili o tom, že... dokonca šéf SIS hovoril o tom, že ho, že ho, parafrázujem, zabije. Toto hovoril o špeciálnom prokurátorovi! Vy sa chcete pomstiť aj ste sa pomstili policajtom okolo pána Čurillu. Rozbili ste NAKU. Robili ste im zle. Minister Šutaj Eštok spravil všetko pre to, aby im znepríjemnil život. Chcete sa pomstiť sudcom, chcete sa pomstiť sudcom, ktorí si dovolili vyšetrovať korupciu na najvyšších miestach. Mstíte sa im, jednému z tých sudcov, sudcovi Najvyššieho súdu pánovi Klimentovi ste uložili disciplinárne konanie, čo je absolútne bezprecedentné. A chcete sa pomstiť aj opozičným politikom. Teraz sa chcete pomstiť Márii Kolíkovej, chcete sa pomstiť Šipošovi. A pomsta je veľmi zlý motív tých, čo majú v rukách moc. Je to hanebné, je to odporné a na to v podstate neexistuje ospravedlnenie. Opakujem, motív alebo dôvod, ktorý ste uviedli pri Márii Kolíkovej, nie je dôvodom. Je to vymyslený dôvod. Je to zástupný dôvod. Je to účelový dôvod. Jediné, čo chcete, je sa pomstiť a dať ju z toho miesta dole. Ja tu súhlasím s kolegom Galkom. A ak sa opozícia dohodne a zloží všetky funkcie predsedov výborov vrátane podpredsedu Národnej rady, ja bez problémov ponúkam svoju funkciu predsedníčky výboru, pretože to, ako sa správate teraz, je hanebné. Ja som v parlamente od roku 2016, ale ani raz sa nestalo to, aby takýmto spôsobom vládna moc zachádzala s predsedami kontrolných výborov. Kontrolných výborov, ktoré z podstaty veci, tak ako to povedal už môj kolega Gábor Grendel, patria opozícii, pretože kontrolujú výkon vládnej moci. A keby ste mali v sebe kúsok cti, tak prežriete aj Máriu Kolíkovú na poste predsedníčky kontrolného výboru, aj Michal Šipoša na poste regionálneho výboru, pretože máte všetko. Rozložili ste, rozložili ste a zlikvidovali ste v podstate verejnoprávnu televíziu, rozložili ste NAKU, zlikvidovali ste špeciálnu prokuratúru, idete likvidovať súdy. Máte všetko! Máte moc, takže veľkorysosť. Mohli by ste byť veľkorysí, aj keď vám prekážajú jej názory. Tak skrátka ten post predsedu parlamentného výboru patrí strane SaS a oni si tam nominovali práve poslankyňu Kolíkovú. A to by ste mali rešpektovať, pretože takto sa vo vyspelých demokraciách správajú k sebe koalícia s opozíciou. Ak tu chcete slušnosť, ak tu chcete pokoj, tak prvým krokom je stiahnuť tento návrh. A o to vás aj žiadam, aby ste tento návrh stiahli. Ďakujem veľmi pekne. (Potlesk.)